**הרב דוד כהן, הנזיר, מתוך נזיר אחיו כרך א, אגרת ב, עמ' שיב-שיד**

לאמו"ר רבינו הגדול קדוש ישראל שליט"א

כשבוע ימים עברו על פני בהיותי כולי ת"ל תחת השפעת רוח קודשו של רבינו הגדול, אך חיכיתי בדברי עד בוש.

למדתי לדעת את ערך המצוה העיקרית של המידות בחכמה, והיא הענווה. רק מי שאין לו בעולמו כלום זוכה ליש העליון, שי עולמים, כי רק הגאון הבורא מוצא את האמת ההגיונית בחידושו, שאינו מתפרש בידיעותיו הקודמות, ובאותה שעה לא ידע דבר שונה מזה שבו ידבק, יש לו ביטול היש שלו, ולכן משוחרר הוא ובורא בריאה חדשה. כל זה בבורא חילוני, שאין לו מקום אחיזה, ומורא ופחד יפול עליו כשימשיך לעלות בדרכו, פחד האין והשממון, מה שאין כן הקדוש שמשים עצמו הדום וכסא, וזוהי ענוות קודש...

והנה מעט נולדו ספקות, שמשכוני מפסגת הקיצוניות והסירו מעלי ראשי כתרן של המדות, כי כמעט נפסקו היחסוים הטובים ליפי העולם, לרגשי חם אהבת משפחה, לא בכח, אבל בפועל, והסביבה נתרחקה, עד שנדמה לי שדרכי לאו דרך כל הארץ היא, טפח גיליתי לפני אמו"ר והכל גלוי לפני רוח קודשו שלרבינו, ובינתיים נתרופף המצב ולתשועת ה' אצפה...

**אגרות הראי"ה, ח"ג, אגרת תשמא**

 לכבוד ידידי חביבי, חכם לב ויקר רוח מר דוד הכהן שליט"א.

תסלח לי יקירי, כי עכבתי תשובה על הגיוני-לבבך היקרים. וכפי היכולת אביע מעט דברים ע"ד הנושא שבראש פסגת המדות, הענוה, אשר העירות עליו בדבריך.

יפה קשרת את מדת הענוה ביסוד-החדוש. אבל באופן היותר מבוסס שבו, כלומר מצד שרש-המציאות של כח-החדוש בערכו האמתי, זהו כלל מושקף בהשקפה הפנימית של הנשמה, שהחדוש האמתי הוא נלקח מתמצית כל המהות של היש הקדום לו, שמכחו הוא בא. הפרי יוצא מכל האופי של העץ, מעומק גזעו ושרשו, מיסוד שאיבת לשדו עד ראש צמרתו והתפשטות ענפיו ועליו. כל הבעה מחודשת באמת אינה יוצאת מהסעיף האחד הקרוב, אותה החוליה שההגיון תופסה, אלא מכל המהותיות, המשכלת והחיה, הפועלת וההוגה של המחדש, "ערוכה בכל ושמורה" , וכל חדוש שהוא מזדלף רק מאיזה חלק ומשאיר חלקים בלא תנועה רוחנית, איננו חדוש באמת כי אם סדור מיכני במערכת ההשכלה...

הכרת היחש של היניקה מן הכל דוקא ולא מחלקים לבדם, כאותה הצורה ההגיונית המצומצמה, היא פועלת תמיד על השקפת העולם והחיים, על הטוב המוסרי ועל תכונת הרצון שבעמקי הנפש, עד שמתגלה האמת של המהות הישותית בצורתה היותר בהירה, והיא הצורה הכללית, ואז האדם מוצא את עצמו לא דבר עומד לעצמו, לא מהות מצוי כשהוא לעצמו, אלא נצוץ קטן הזורח תמיד מאור השמש בגבורתה, וכל החיים כולם הנם נצוצים נצוצים מוזרחים מאורה זו, שתפיסתם הישית היא רק במקור האורה. הכרה זו היא יסוד המוסר, אפילו החברתי, יסוד המדע אפילו החמרי והרציונלי, ויסוד הענוה אפילו המעשית.

מובן הדבר, שהמושג של כל הולך הוא ומתגדל, ואחרי העליה אל מעלה יותר מאירה מתגלה אותה צורה של הכל הקודמת שלנו רק בתור חלק זעיר מאד, והננו מתבישים מעצמנו על אשר עמדנו עליו וחשבנו שכאן הוא כבר יסוד החדוש ובסיס הענוה. אבל המהלך הזה הוא ההדרכה של תשובה מאהבה, ההולכת כעמוד-אש לפני שואפי אור עליון בתדירות, "ילכו מחיל אל חיל יראה אל אלהים בציון".

ונמצא שהענוה העליונה יש לה שני עמודים: האחד הוא אותה ההשקפה של השעור, השלול ברב אפסותו, של הישות הפרטית שלנו וכל מהותה לגבי המעמד העיקרי של שאיפת החדוש, שהיא הזלת התמצית מתנובת הכל, והשני הוא שגם זאת הזעירות בעצמה, שיש בה לפחות צורה של ענוה, שתוכל להטביע איזו מהותיות עומדת על הצביון הנפשי, היא מיד מתאפסת מכחה-הדוחה של שלילה עליונה, הבאה מיסוד חיוב עליון ועשיר, שהיא ההזרחה של גדל-הכל המחודש המאיר בצורה מבהיקה, עד שהתכן המוקדם שכל-כך הרהיבנו הרי הוא חשוך וקטן לעומתו. ומתיסדת היסודיות של הענוה ושפלות הרוח, המגדילה את הנשמה בזיו אחר זיו, ביפעה אחר יפעה, שההפסקות שביניהם אינן משמשות כי-אם לקבלת הרשמים ועכולם, עד השבתם לקלוס רוחני נותן עצמה וחיים חדשים.

ממוצא-דבר נלמד, שהאחדות החדוש והענוה הנם אחוזים כל-כך זה בזה עד ששבים למושג אחד. רק באחדות השלמה, והיא הנאדרה בקודש, אנו מוצאים כבר את העושר של כל, שאין בו שום חסר כלל, וזהו היסוד של תביעת החדוש, ברום העליוניות שלו, להיות הולך ושוטף דוקא מכל. בלא אחדות לא יש חדוש כי אם סדרנות שטחית, והחדוש כשהוא שוטף מן הכל הרי הוא שוטף ממקורו בהתגברות בלתי-פוסקת, בתוספת אחר תוספת, בתוספת מעולה מתוספת, ונמצאת ההתגלות החדשה בכל עת עולה על כל הקדומות, "חדשים לבקרים רבה אמונתך"...

**מידות הראיה, ענווה**

ז. כל זמן שהענוה מביאה עצבון היא פסולה וכשהיא כשרה מוסיפה היא שמחה, גבורה וכבוד פנימי.

ח. לפעמים אין צריכים להתירא מגדלות, שהיא מרוממת את האדם לפעול גדולות, וענוה כולה מבוססת על גדלות קדושה כזאת.

יא. הענוה והשפלות האמיתית מוסיפה בריאות וכח, והדמיוניות מחליאה ומעציבה. על כן יבחר לו האדם מדת הענוה והשפלות בצורתה הבהירה למען יחזק ויאמץ וקוי ד' יחליפו כח.

**שמונה קבצים, קובץ א, פס' רלא-רלב**

רעה חולה היא, כשרגש המוסרי מתעדן יותר מדאי, עד שלא די שהוא משמש בתור כח עוצר בבא תור המעשה, שלא תשולח יד לעשות רע, אלא הוא מאיים תמיד ביראת עונות הסובבים את האדם, במעשה ובמחשבה. הפחד הנפרז מכל חטא, מאבד טובו של האדם, ועושה אותו למין בריה שפלה שאינה עושה דבר, כ"א שוכבת ורועדת. האדם צריך להאמין בחייו, להאמין בכחו החמרי ובכחו המוסרי יחד. האמונה היא כוללת הכל, כמו האהבה. האמונה בחיים היא ברכת ד', כמו שאי האמונה היא הקללה היותר איומה - ולא תאמין בחייך. כשאדם מאמין בחייו הרוחניים, הוא מוצא קורת רוח בעמל נפשו, והוא הולך ומתעלה.